F'lejla ħiemda nhar is-27 ta' Marzu li għadda fi Pjazza San Pietru baħħ inħareġ kurċifiss mirakoluż. Dakinhar, infetħu bibien is-sema u f'kesħa xxoqq il-għadam il-Papa Franġisku talab biex id-dinja tirpilja mill-aktar fis mill-flaġell li ġabha għarkupptejha mil-lejl għan-nhar. Liema salib, jingħad li ħeles lil Ruma mill-pesta fis-seklu 16. Fir-Rabat Għawdex, f'Marzu li għadda wkoll, inħarġet l-istatwa titulari ta' San Ġorġ fil-knisja għall-istess għan. F'kummenti lil tvm.com.mt rappreżentant mill-Uffiċċju Parrokkjali ta' San Ġorġ t'Għawdex stqarr li l-istatwa ta' San Ġorġ tpoġġiet fuq il-presbiterju fis-16 ta' Marzu bit-tama li lkoll nerġgħu nqumu fuq saqajna minnufih. Ir-rappreżentant spjega li fil-qedem l-istatwa kienet tinħareġ meta kien jinqala' xi għawġ fosthom meta l-gżejjer Maltin sfaw milquta mill-pesta. Qal, li jemmen li l-każi ta' Covid-19 fostna bdew jonqsu aktar ma jmur bl-għajnuna ta' San Ġorġ. Ir-rappreżentant qalilna li l-Bażilika ta' San Ġorġ u l-istatwa fi ħdanha huma marbutin ma' ġrajjiet ta' ħelsien. Spjega, li l-knisja nbniet bħala radd il-ħajr lil Alla u lil San Ġorġ għall-ħelsien mill-pesta tal-1673 u li l-istatwa saret b'turija ta' ringrazzjament talli San Ġorġ ħeles lill-Għawdxin mill-kolera. Liema statwa, fl-aħħar jiem tpoġġiet mill-ġdid taħt waħda mill-arkati tal-korsija fil-Bażilika, lesta biex illum f'jum il-festa titgawda bis-sħiħ mir-Rabtin Għawdxin Ġorġjani.